Tor Åge Bringsværd

Tor Åge Bringsværd (1939–2025) var en norsk forfatter som skrev romaner, barnebøker og fabelprosa, og som i samarbeid med Jon Bing også er kjent for en rekke science fiction-bøker og TV-produksjoner under det kollektive forfatternavnet Bing & Bringsværd.Anders Heger: Tor Åge Bringsværd fyller 80 år - Klassekampen 15. november 2019 Bringsærd skrev i mange sjangre og ga ut omkring 350 bøker til sammen.

I 2024 ble han utnevnt til kommandør av St. Olavs Orden; utmerkelsen ble tildelt ham for hans fremragende forfatterskap. Han var nominert til Nordisk råds litteraturpris tre ganger.

Hans siste bok, romanen Magnoliadamen, ble utgitt posthumt få dager etter at han døde.

 Forfatterskap 
Bringsværd arbeidet mye sammen med Jon Bing. Sammen er Bing & Bringsværd opphavsmenn til ordet fabelprosa, som han bruker om skjønnlitteraturen han skriver. Begrepet innbefatter både science fiction og fantastiske fortellinger. I 1967 debuterte de begge med Rundt solen i ring. Året etter kom Bringsværd ut med Probok, sin egen samling sciencefictionnoveller. Samlingen markerte i større grad den samfunnskritiske siden ved ham enn hva han fikk frem i Rundt solen i ring, selv om den helt klart var til stede der også. At han gav den ut alene kan nok bety at dette er noveller som Bringsværd personlig syntes han kunne stå mye sterkere for. Men Bing har helt klart innvirket mye i skriveprosessen. I starten av boken står det «Til Jon – Selvfølgelig». De har arbeidet mye sammen, eller som Bringsværd skriver på sine nettsider «Jon Bing og jeg har lekt sammen (nesten) hver tirsdag siden 1966.»

Han regnet seg som anarkist. Mange av bøkene hans har et kritisk blikk på bioteknologi og måten man forvalter naturen på. Bringsværd hadde en spesiell skrivestil. I flere noveller hoppet han vekk fra historien og beskrev noe som tilsynelatende ikke hadde noe med resten av historien. Plutselig kunne han finne på å hoppe inn i et radioprogram eller et oppslag i et leksikon. Bøkene hans inkluderer barnebøkene om Ruffen, Bazar, Bløtkakemannen, Apachepiken, Pudder? Pudder!, de fem bøkene i Gobi-serien og Karsten og Petra. I tillegg var han aktiv i Den norske Brumm-foreningen.

I tillegg til bøkene han selv skrev, oversatte han bøker, og oversatte blant annet Albert Åberg-bøkene til norsk. Til sammen skrev og oversatte Bringsværd mer enn 350 bøker.

 Fjernsynsproduksjoner 
Innen TV er han og makkeren Jon Bing mest kjent som skaperne av Norges første sciencefiction­produksjon for TV, miniserien Blindpassasjer, som var en blanding av thriller og science fiction. De har også skrevet to av miniseriene, samt tre episoder om etterforskerne Helmer & Sigurdson som gikk på NRK 1975–1981. I 1982 var de aktuelle med sciencefictionserien Ta den ring, som i motsetning til Blindpassasjer foregikk på jorden. Han skrev også den norrøne serien Vår gamle gudelære, fra 1982, for NRK.

 Annet 

Han bodde siden 1990 i Hølen sammen med sin kone, forfatteren Else Færden, som han ble gift med i 1985.

Tor Åge Bringsværd døde i august 2025, etter lengre tids sykdom.

 Bibliografi 
Blant Bringsværd sine mest kjente verk er barnebokserien Karsten og Petra, som omfatter mange titler og har oppnådd bred popularitet. Han ble også tildelt flere priser, blant annet Kritikerprisen for romanen Gobi: Barndommens måne (1985), og Riksmålsforbundets litteraturpris for Gobi: Min prins (1994). Til sammen skrev og oversatte han mer enn 350 bøker.

 Oversetter og redaktør 
Bringsværd har helt siden debuten med den religionshistoriske tekstantologien Det står skrevet i 1966 gjort en betydelig innsats som oversetter, antologiredaktør og formidler. 

Dette arbeidet omfatter blant annet oversettelse av Albert Åberg-bøkene og nyoversettelse av Ole Brumm og Huset på Bjørnehjørnet sammen med Marianne Koch Knudsen.

Som redaktør har han hatt medansvar for blant annet seriene Barnas første, Det store barnebokverket Hugin og Munin, fem bind med Lanterne science fiction med serietittelen «Nazar» på 1970-tallet, tre sciencefictionantologier for Bokklubben (Østenfor sol, Vestenfor måne og Stella Polaris, 1969–1982) Brummboken på 1990-tallet og Verdens Hellige Skrifter fra 2000. I den siste serien har han bidratt til en nyoversettelse av Gilgamesh sammen med Jens Braarvig og redigert antologien I begynnelsen og Jorden – vår mor.

 TV-produksjoner 
 1971: Kodémus (NRK TV-Fjernsynsteatret)
 1975: Nitimemordet (mini-serie) Helmer & Sigurdson
 1977: Lykkespill (mini-serie) Helmer & Sigurdson
 1978: Blindpassasjer (mini-serie)
 1980: Mareritt ved midtsommer (episode) Helmer & Sigurdson
 1981: Septembermordet (episode) Helmer & Sigurdson
 1981: Spøkelsesbussen (episode) Helmer & Sigurdson
 1982: Ta den ring (mini-serie)

 Priser 
 Gyldendals legat 1974
 Svensk Akademi For Science Fictions pris 1975
 Rivertonprisen 1978, for tv-serien Blindpassasjer (sammen med Jon Bing)
 Aschehougprisen 1979
 Kultur- og kirkedepartementets tegneseriepris for barne- og ungdomslitteratur 1979, for Paradox (sammen med Jon Bing og Rune Johan Andersson)
 Kultur- og kirkedepartementets billedbokpris for barne- og ungdomslitteratur 1982, for Ruffen og Den flyvende hollender (sammen med Thore Hansen)
 Kritikerprisen 1985, for Gobi: Barndommens måne
 Kultur- og kirkedepartementets billedbokpris for barne- og ungdomslitteratur 1985, for En kjempe så stor som hele verden (sammen med Dagny Hald)
 Sarpsborgprisen 1985, for Gobi: Barndommens måne
 Riksmålsforbundets barne- og ungdomsbokpris 1986, «for sitt barne- og ungdomsforfatterskap»
 Skolebibliotekarforeningens litteraturpris 1986, for samlede barne- og ungdomsbøker
 Kultur- og kirkedepartementets billedbokpris for barne- og ungdomslitteratur 1989, for Ridder Thea og de to dragene (sammen med Judith Allan)
 Den nordiske hørespillprisen 1990, for Den himmelske stresskoffert
 Riksmålsforbundets litteraturpris 1994, for Gobi: Min prins
 Ole Brumm-prisen 1993
 Doblougprisen 1994
 Kultur- og kirkedepartementets fagbokpris for barne- og undomslitteratur 1995, for serien Vår gamle gudelære
 Norsk Amatørteaterråd / Innkjøpsfondets ærespris for Ny Norsk Dramatikk 1995
 Fortunas ærespris for barne-og ungdomsbøker 1997
 Kultur- og kirkedepartementets fagbokpris for barne- og undomslitteratur 1997, for Noa
 Nasses stafettpinne   1998
 Det Norske Akademis Pris til minne om Thorleif Dahl 1999
 Riksmålsforbundets barne- og ungdomsbokpris 1999, for Beowulf
 Ibsenprisen 2000
 Ord & Bilde-prisen 2001
 Kultur- og kirkedepartementets spesialpris for barne- og undomslitteratur 2003, for Mime-serien
 NÆ!-prisen (Nøffs Ærespris)  2005
 Alf Prøysens Ærespris i 2008
 Brages hederspris i 2009
 Norsk kulturråds ærespris i 2010Kulturrådets ærespris til Tor Åge Bringsværd  - Norsk kulturråd
 Anders Jahres kulturpris i 2019
 St. Olavs Orden, kommandør i 2024
 Telemark fylkes kulturpris 2024

 Referanser 

 Eksterne lenker 


  Tor Åge Bringsværd hos Gyldendal 
  NRK: Lydfiler med Tor Åge Bringsværd
  Tor Åge Bringsværd i Cappelen Forlag
  Tor Åge Bringsværd i NRK Forfatter
  Digitaliserte bøker av Bringsværd og om Bringsværd hos Nasjonalbiblioteket.

Kategori:Norske romanforfattere
Kategori:Norske science fiction-forfattere
Kategori:Norske forfattere av fantastisk litteratur
Kategori:Anarkister
Kategori:Norske barnebokforfattere
Kategori:Norske oversettere
Kategori:Personer tilknyttet bokserien Verdens hellige skrifter
Kategori:Vinnere av Gyldendals legat
Kategori:Vinnere av Rivertonprisen
Kategori:Vinnere av Aschehougprisen
Kategori:Vinnere av Kritikerprisen
Kategori:Vinnere av Doblougprisen
Kategori:Vinnere av kulturdepartementets barnebokpriser
Kategori:Ibsenprisen
Kategori:Vinnere av Brageprisen
Kategori:Personer fra Skien kommune
Kategori:Kommandører av St. Olavs Orden